b"\n_START_ARTICLE_\nSquarcialupi Codex\n_START_PARAGRAPH_\nKodeks Squarcialupi (izvirno Squarcialupi Codex) je ilustrirani rokopis, ki je nastal v Firencah v za\xc4\x8detku 15. stoletja. Je najob\xc5\xa1irnej\xc5\xa1i in najpomembnej\xc5\xa1i vir italijanske glasbe 14. stoletja, imenovane trecento oziroma \xc2\xbbitalijanska ars nova\xc2\xab._NEWLINE_Vsebuje 216 pergamentnih listov, ki so bogato okra\xc5\xa1eni, ilustrirani in v dobrem stanju, tako da so ohranjene vse zapisane skladbe. V kodeksu je 146 skladb Francesca Landinija, 37 Bartolina iz Padove, 36 Niccola iz Perugie, 29 Andrea iz Firenz, 28 Jacopa iz Bologe, 17 Lorenza iz Firenz, 16 Gherardella iz Firenz, 15 Donata iz Cascie, 12 skladb Giovannija iz Cascie, 6 Vincenza iz Riminija in manj\xc5\xa1e skupine kompozicij drugih skladatljv. Vsebuje \xc5\xa1e 16 praznih listov, ki so bili namenjeni prepisu skladb Paola iz Firenz (ozna\xc4\x8dene so z njegovim imenom in vsebujejo njegov portret). Paolova glasba v \xc4\x8dasu izdelave kodeksa \xc5\xa1e ni bila pripravljena; skladatelj se je v Firence vrnil \xc5\xa1ele leta 1409._NEWLINE_Rokopis je bil najverjetneje izdelan med letoma 1410\xe2\x80\x931415 v florentinskem samostanu Santa Maria degli Angeli. Kodeks je sredi 15. stoletja pre\xc5\xa1el v last priznanega organista Antonia Squarcialupija, nato ga je podedoval njegov ne\xc4\x8dak, nato ga je posedoval Giuliano de' Medici, ki ga je v za\xc4\x8detku 16. stoletja predal knji\xc5\xbenici Biblioteca Palatina. Konec 18. stoletja ga je prejela Biblioteca Medicea Laurenziana._NEWLINE_Na prvi strani knjige je zapisano:\xc2\xa0\xc2\xbbLastnik te knjige je Antonio di Bartolomeo Squarcialupi, organist cerkve Santa Maria del Fiore\xc2\xab. Poslikave so narejene v zlati, rde\xc4\x8di, modri in vijoli\xc4\x8dasti barvi._NEWLINE_Vse skladbe v kodeksu so posvetne glasbene oblike: ballata, madrigal, caccia: skupaj 353 skladb, ki so datirane v obdovje med letoma 1340 in 1415. Druga obse\xc5\xbena zbirka glasbenih del tega obdobja je Rossi Codex (izdelan med letoma 1350 in 1370), vsebuje pa zgodnej\xc5\xa1o glasbo."